Rimay kortársa, a történetíró Istvánffy Miklós némileg eltérően mondja el az eseményeket. Hasszán boszniai bég vette be Bihácsot, melyet Lamberg német kapitány adott fel. 400 katona kezdett tárgyalni a törökkel, és a tárgyalás közben egy Batalith Tamás nevű horvát katona lőtte le a török kísérőt, aki egy szép horvát asszonyt akart elrabolni. Hasszán végül bántatlan hagyta a katonákat elvonulni. Egyébként sem a Rimay által említett Balásdiák István, sem Segnyei Miklós nem halt meg az említett ütközetben: Balásdiákot hat ével később szabadították ki a török fogságból, Segnyei pedig csak 1611-ben halt meg.