A puritánus Tolnai Dali János a sárospataki iskola tanáraként több olyan oktatási reformot vezetett be, amely a sárospataki és az erdélyi református ortodoxia ellenzését váltotta ki. Ezek közé tartozott többek között Keckermann skolasztikus logikája helyett Bisterfeld ramista logikájának, majd Ramus eredeti művének a tananyagba való beiktatása. A két Tolnai ellentétéről Geleji Katona István, az erdélyi ortodoxia vezetője hírt szerezve Dali Jánost messzemenően elmarasztalta. Tolnai István a vita kiszélesedése után – a levél tanúsága szerint – már attól tartott, hogy az erdélyi püspök túlzottan is beleavatkozik a tiszáninneni egyházkerület ügyeibe.