Az előzményt ld. 42. sz. alatt. Dudith csaknem hároméves hallgatásának okáról levele első részében általánosságban szól. Lipsius 1584. évi küldeményét nem kaphatta meg, mert a pestisjárvány elől menekülve hosszabb ideig nem tartózkodott Breslauban. További nehézségeket jelentett számára az, hogy Báthori István halála (1586. december 12. – ld. erről 44. sz.) miatt a lengyel trónutódlás bonyodalmaiban a Habsburgoktól ismét politikai megbízásokat kapott. (Korábbi politikai szerepére vonatkozóan ld. a 40. sz. levél 2. jegyzetét.)