E levél Zrínyiről harmadik személyben szól, de feltehetően ő maga írta abból a célból, hogy valamelyik bizalmas embere fölolvassa az erdélyi fejedelem előtt. Az iratban a személynevek és a politikai tekintetben kényesebb közlések számjegyekből álló titkosírással vannak írva. Megoldásukat egykorú kéz a megfelelő rejtjeles szavak fölé írta. Innen ismerjük értelmüket, és így tudjuk megállapítani a titkosírás kulcsát, amelyet Zrínyi, mint a levélben említi, elküldött Rákóczinak, de miránk már nem maradt. Lényege abban áll, hogy minden egyes betűnek más-más szám felel meg (sőt, hogy még nehezebben legyen megfejthető egy-egy betűnek többféle szám, pl. az e= 5, 15, 25, 35), a személyneveket pedig külön számcsoportok fedik. A levél szövegében dőlt betű jelzi a feloldott részeket.