A székelyeknek „régi szabadságuk”-ért való küzdelme hosszú időre nyúlik vissza. A területi és társadalmi elszigeteltségben élt székelység számára az erdélyi állam kialakulásáig lehetséges volt a föld ellenében katonáskodó szabadparaszt helyzet megtartása, bizonyos függetlenség megőrzése. A XVI. sz. második felében Erdély uralkodói a székelységre is igyekeztek kiterjeszteni a feudális hierarchia függőségi viszonyait. A szabadságáért felkelt székelység megmozdulását 1562-ben leverték, s a közszékelyeket megfosztották régi jogaiktól. Bocskai azzal nyerte meg szabadságharca számára a székelységet, hogy szabadságát visszaadta és megőrzésére ügyelt.