Értsd: amikor a török már nem tud hol prédálni, ránk kerül a sor. – Telekinek a magyarországi események miatti kifakadásával kapcsolatban érdemes idéznünk Naláczi november 24-én kelt válaszleveléből: „Meg is vallom, amiolta Kegyelmednek ismeretségében jutottam, ilyen levelét még nem vettem… Adná Isten, bár az magyar nemzet több nagy rendei is így vizsgálnák szegény nemzetünknek és az evangyeliumnak köztünk való utolsó veszedelmére jutott állapatját, úgy lehetne reménségünk megmaradásunk felől. Megvallom édes Komámuram, Tofeus uram is ez állapotokról többet nem predikálhatna. Mit tudjak többet írni: a Kegyelmed írása merő igazság, kit is bizony örök emlékezetre megtartok.” (Naláczi Apafi első híveinek egyike, Teleki bizalmasai közé tartozott.)