1676 végén Teleki igen nehéz helyzetbe került. Apafi fejedelem ugyanis, megújítva Telekit a bujdosó seregek fölötti főgenerálisságában, november elején kiküldte a Szilágyságban már gyülekező csapatok közé. A kedvezőnek látszó külpolitikai helyzetben már csak a portai engedélyre vártak, amikor megérkezett a hír: a török fővezér meghalt, s nem tudni, az új hogyan fogadja a bujdosók megsegítését. A hadjárat – mint már annyiszor, most is – elmaradt, s Teleki nem tudott megfelelően gondoskodni a sereg együtt tartásáról, a kvártélyról.