Homonnai Drugeth György császárpárti birtokos és Serban Radu havasalföldi fejedelem 1616. évi támadására utal. Bethlen csak Dóczy András szatmári kapitányt, későbbi kassai főkapitányt említi, de a támadás előkészítésében része volt Eszterházy Miklósnak és Forgách Zsigmondnak is. A közös támadás első lépése (a havasalföldi fejedelem betörése Moldvába) kudarccal végződött, és ugyancsak vereséggel jártak Homonnai embereinek közvetlen katonai próbálkozásai Erdély ellen. Debrecentől nem messze, Konyárdnál (Bihar m.) Homonnai hajdúit verte meg 1616 nyarán Rhédei Ferenc váradi kapitány. Dóczyt és Homonnait a levél mint „szegény”-t említi, mert mindketten meghaltak 1620-ban, az előbbi Bethlen fogságában.