Bethlen 1623 augusztusában indította meg második hadjáratát. Ennek legfőbb eseménye volt az, hogy Bethlen serege a morva–szlovák határon lévő Hodoninnál bekerítette és három hétig éheztette a császári haderőt. Az adott külpolitikai helyzetben Bethlen többre nem lehetett képes: e levél kelte után négy nappal fegyverszünetet kötött, s az ezt követő béketárgyalások nyomán 1624 májusában Bécsben jött létre a hadjáratot lezáró békeszerződés, amelynek legfőbb eredménye a nikolsburgi béke pontjainak megerősítése volt.