A két Rákóczi György fejedelmi hatalmának fő alapja, a nagy terjedelmű kincstári és magánföldbirtok néhány év alatt alaposan megfogyatkozott. Nemcsak a Rákóczi család birtokaival lett kisebb, hanem régi kincstári területekkel is: a lemondó Rákóczinak a rendek átengedték Görgényt, Gyalut, Fogarast s más kincstári birtokokat; Rhédei is kapott valamit, s várható volt, hogy Barcsait, ha lemond, szintén kárpótolni kell. A Partiumban levő birtoktestek egy része viszont török kézre került.