Zsámboky sommás megjegyzéseit az alábbiak szerint értelmezhetjük. A drinápolyi béke (1568) óta nem volt nagyobb háború Magyarországon, bár a békekötés, illetve ennek megújításai gyakran csak formális békét jelentettek a magyar-török határterületek számára. A lengyel király (Báthori István) a Habsburgok ellenében nyerte el a lengyel trónt, s a török erdélyi fennhatóságát rendszeres adófizetéssel ismerte el. Mivel Báthori királlyá választása után egyedül a danzigiak maradtak a Habsburgok hívei, Báthori ostrom alá fogta a várost, s 1577 végére el is foglalta.