A két Balassi-birtok, Liptóújvár és Végles birtoklásának jogáért évekig húzódó per volt a rokonok között. 1585-ben meghalt Balassi László, Végles ura, ki vagyonát Balassi Andrásra hagyta. Bálint igényeit az örökösödés jogán az 1587, augusztusi döntőbírósági ítélet elutasította. Megszorult helyzetében még ugyanez év novemberében a költő minden jövedelmét és birtokrészét eladta unokabátyjának, majd 1588 januárjában visszavonó okmányt állított ki. 1588 tavaszán Bálint erőszakkal foglalta vissza Liptóújvárt. A birtoklási ügyekben közben állandóan sürgette az új döntőbírói ítéletet. Miután Balassi András 1591 őszén meghalt, fia, Zsigmond folytatta a költő elleni pereskedést, mely élete végéig tartott.