Barcsai megkísérelte, hogy szövetséget kössön Mihnea havasalföldi vajdával Rákóczi ellen. Míg azonban követei útban voltak a vajdához, híre érkezett, hogy Mihnea szembefordult a Havasalföldön állomásozó török seregekkel, és nagy pusztítást vitt végben köztük. Minthogy a törökre támaszkodó Barcsai ezek után nem léphetett vele szövetségre, követei visszafordultak. Mihnea ezután Rákóczival keresett kapcsolatot, s nem sokkal utóbb szövetséget is kötött vele.