A hitükhöz ragaszkodó protestáns prédikátorokat Kollonich Lipót rendeletére 1675 májusában adták el itáliai gályákra. Kocsi Csergő valószínűleg innen számítja az öt hónapot, bár a prédikátorok már 1674-ben, magyarországi fogságban is sokat szenvedtek. Ha tehát a gályarabság öt hónapjáról van szó, akkor a levél végén olvasható kettős latin datálásban („januarii 5 octobris”) az október a helyes. (Még biztosabban utalnak erre a levél utolsó bekezdésében a datálás előtt említett időpontok.)