Az április 6-i audiencián és egy ideig az után a pápa nem akarta Pázmány követségének jogát elismerni, azzal az indokkal, hogy bíborosok nem vállalhatnak el világi fejedelmektől a pápához intézett követséget. A követség jogának hosszú vitája mögött bizonyára VIII. Orbánnak az a reménye húzódott meg, hogy egy ilyen technikai akadállyal eleve megakadályozhatja Pázmány követségét, ezzel saját politikai elképzeléseinek (Franciaországgal való szimpátiájának megtartása, a Habsburgok által kért jelentősebb anyagi támogatás elhalasztása) befolyásolását kizárva.