Az esztergomi érsekség 1571-i összeírása Vágáról azt jegyezte fel, hogy szántani, aratni és kaszálni nem tartozik. Csak a tized címén bejött bort köteles szállítani meghatározott helyekre, de nem nagy mennyiségben és pénzért. Újabb kívánságként jegyezték fel, hogy a szerdahelyiekkel együtt a semptei szőlőhegyről szüret idején a tizedbort szállítsák a kocsmába. A szerdahelyiek szolgálata azonos a vágaiakéval, egy alkalommal kellett Tardoskedden aratniuk. A zsigárdiak nem kötelesek semmiféle szolgálatra, csak Érsekújvár építkezésén vesznek részt, továbbá két napig kötelesek kaszálni és szénát gyűjteni. Verancsics Antal halála (1573) óta az érsekség üresedésben volt, birtokait a kamara kezelte. Ezért szól ez a levél a magyar kamarának. Kétségtelen, hogy a kamarai igazgatás idején a korábbi állapothoz képest valóban lényeges a robotterhek növekedése.