Bethlen november 27–29-ig ostromolta Bécset nagyobb ütközet nélkül. A levél írása előtt nem sokkal, november 23-án a császárpárti Homonnai Drugeth György Lengyelországban toborzott hadával Homonnánál legyőzte az akkori kassai generális, I. Rákóczi György seregét. Bethlen a betörés hírére gyors intézkedéseket tett. Kisebb haderővel Széchy Györgyöt küldte a Felvidékre, serege nagy részével pedig – Bécset elhagyva – az ausztriai-magyarországi határvidéken portyázott. Homonnai támadása a Bethlen-párti felvidéki lakosság ellenállásán megbukott.