A „reconciálás" konkrét utalást jelent. Bethlen fejedelemmé való kineveztetésekor Konstantinápolyban kénytelen volt megígérni, hogy két, még a tizenöt éves háborúban Báthori Zsigmond által elfoglalt várat, Lippát és Jenőt visszaadja a töröknek. (A sürgető követelések hatására Lippát még 1616 nyarán visszaadta.) A Jenő vára miatt még mindig haragvó törököt pedig említett követe, Mikó Ferenc és a Portán levő állandó követ, Borsos Tamás megbékítette és a Porta hozzájárulását megszerezte hadjáratához. (Az év eleji előzményekhez ld. a 114. sz. szöveget.)