# 149 I. Rákóczi György Lorántffy Zsuzsannának

###### 1633. október 30. Kővár

Az Úristen, édesem stb.

Az Úristennek áldásából, édesem, ma 11 órakor ide tűrhető egészségben érkeztem. Ez oly hely, valaki erdélyi fejedelem, úgy őrizze, mint egyik szemét. [Nagy]Váradon kívül ennek Erdélyben mássa nincsen erősségére. Jószága is annyi volna, ha zálogban nem volna, elélhetne egy úr belőle, mert csak zálogban is ötvenhat falu. Bizony elválnék addig Erdélynek s még Magyarországnak is dolga, míg ezt megvennék. Derék erősség. Innét okvetetlen szerdán megindulok, adja Úristen, édesem, szent fiáért, láthassuk egymást jó egészségben. Ím vagy 12 narancsot és 7 citromot küldtem, adja Isten egészséggel elköltenetek, édesem. A narancs hajat megtartsd. Datum Kővár 30. die Octobris Anno 1633. [Kelt Kővárott az 1633. esztendőben, október 30. napján.]

Az te szerelmes urad,

R. György

Szilágyi, 1875. 5 – 4. Nr. 2.