Lipsius leveleinek első centúriája 1586-ban jelent meg (ld. 45. sz.). 1590-ben újra kiadták, együtt a második centúriával (Epistolarum selectarum centuriae duae). Ebben található Lipsius válasza Forgách Mihály számára. (Forgách levelét és Lipsius válaszát ld. 48. és 51. sz. alatt.) Föltehetően Lipsius válasza indította Révayt, egy hónappal később pedig Rimayt (ld. 58. sz.) arra, hogy a németalföldi humanista számára bizonyítsák: a „pallasi ivadékok” nem olyan ritkák Magyarországon.