Amint ez a levél további részleteiből is kitűnik, Bethlen és a török viszonyában Jenő várának kérdése központi helyet foglalt el. Bethlen ugyanis még fejedelemmé való kineveztetésekor Konstantinápolyban kénytelen volt megígérni, hogy két, még a tizenöt éves háborúban Báthori Zsigmond által elfoglalt várat, Lippát és Jenőt visszaadja a töröknek. (A sürgető követelések hatására Lippát még 1616 nyarán visszaadta.) A Jenő vára miatt még mindig haragvó törököt portai követe, Borsos Tamás csak igen nagy erőfeszítésekkel és diplomáciai ügyességgel tudta megbékíteni. Jenőt majd csak 1658-ban foglalták el a törökök.