Tótfalusi a levél írását megelőző időben készítette el az amszterdami örmény nyomda betűanyagát, amely később Velencébe került, s még két évszázadon át használták. – Az erdélyi-örmény kapcsolatokat illetően arra kell gondolni, hogy a gyulafehérvári román nyomda Apafi fejedelemtől sürgetett újjászervezését végző nyomdászok között lehetett örmény származású betűmetsző vagy betűöntő. Ez – esetleg – maga Antim Ivireanul, a román nyomdatörténet grúz vagy örmény származású nagy alakja is lehetett, minthogy az ő tartózkodási helye 1691-et megelőzően nem ismeretes. Ehhez a személyhez fordulhattak a kolozsvári reformátusok nyomdájuk betűinek felújítása végett. Erre azonban nem került sor, és e feladat Tótfalusira maradt.